Агенцијата за заштита на правото на слободен пристап до информациите од јавен карактер, врз основа на член 109 став 5 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од ХЕРА - Асоцијација за здравствена едукација и истражување, преку О. С. И., Програмска раководителка, против Решение на Фонд за здравствено осигурување на Република Северна Македонија, по предметот Барање за пристап до информации од јавен карактер, на 10.06.2025 година, го донесе следното:

**Р Е Ш Е Н И Е**

Жалбата изјавена од ХЕРА - Асоцијација за здравствена едукација и истражување, преку О. С. И., Програмска раководителка, против Решение на Фонд за здравствено осигурување на Република Северна Македонија бр. 14-/10348/3 од 14.05.2025 година, заведена во Агенцијата под бр. 08-144 на 26.03.2025, по предметот Барање за пристап до информации од јавен карактер, **СЕ ОДБИВА како неоснована**.

**О Б Р А З Л О Ж Е Н И Е**

ХЕРА - Асоцијација за здравствена едукација и истражување, преку О. С. И., Програмска раководителка, по електронски пат на 26.03.2025 година, поднела Барање за пристап до информации од јавен карактер до Фонд за здравствено осигурување на Република Северна Македонија, со кое побарала по е-маил да и се достави фотокопија од следните информации:

„1. Број на осигуреници – жени

2. Број на фактурирани болнички услуги со ДСГ кодови 001А – P67D

Напомена:

* Податоците да бидат за 2021, 2022, 2023 и 2024 година.
* Сите податоци се потребни да бидат поделени во возрасни категории: <15 г, 15-19 г, 20-24 г, 25-49 год, >49 г.“

Постапувајќи по ова Барање, Имателот на информации на 27.03.2025 година до Барателот му доставил Решение бр. 14-10348/1 со кое се уважува Барањето на Барателот. Во Образложението на Решението е наведено: „.... Фондот за здравствено осигурување на Република Северна Македонија постапувајќи по барањето, врз основа на увидот во својата службена евиденција, ги доставува бараните информации, и тоа: 1. Број на осигуреници – жени поделени по возрасна категорија...... ......2. Број на фактурирани болнички услуги со ДСГ кодови 001А – P67D: Фондот за здравствено осигурување не располага со овие податоци“

Незадоволен од Решението на Имателот на информацијата, Барателот на информацијата, во законски предвидениот рок, поднел Жалба заведена во Агенцијата под бр. 08-144 на 17.04.2025 година. Во Жалбата наведува: „..Фондот достави податоци само за првата точка од барањето, и тоа не се наведени одговори поединечно за годините за кои се бара (2021-2024 година). Додека пак, за втората точка одговори дека не располага со такви податоци. Сметам дека одговорот не е целосен и неосновано го ограничува правото на пристап до информациите. ..... Такви податоци (за болнички услуги со специфични шифри, поделени по години) се објавувале јавно до 2017 година во годишните извештаи за работењето на ДСГ, достапни на .... Ооотука произлегува дека Фондот претходно располагал со вакви податоци, а нема индиции дека практиката за собирање такви податоци е прекината по 2017 година“

Агенцијата со електронски допис бр.08-144 од 17.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации во одговор на дописот на Агенцијата, по електронски пат достави допис во кој наведува „..... со оглед на тоа што Фондот не располага со бараните податоци наведени во жалбата, пративме барање до одржувачот на нашиот информатички систем Nekst sens за обезбедување на податоците во најбрз можен рок. Веднаш штом ќе ги добиеме податоците, ќе одговориме на жалбата.“

Агенцијата за заштита на правото на слободен пристап до информациите од јавен карактер, донесе Решение, број 08-144 од 28.04.2025 година, со кое жалбата **ЈА УВАЖИ и предметот го врати на повторно постапување пред првостепениот орган,** укажувајќи му притоа на Имателот на информации како треба да постапи согласно одредбите од Законот за слободен пристап до информации од јавен карактер.

Постапувајќи по Решението на Агенцијата, на ден 21.05.2025 година, Имателот на информации до Агенцијата достави Решение со кое се уважува Барањето на Барателот на информации, бр. 14-/10348/3 од 14.05.2025 година.

Незадоволен од наведеното Решение, Барателот на информации на 02.06.2025 година до Агенцијата повторно достави Жалба, заведена под бр.08-144, во која наведува: „.... на 15 мај 2025 година, добив ново, второ решение од ФЗОМ, во кое повторно се тврди дека институцијата не располага со бараните информации, без при тоа да се наведе:

* Зошто тие информации не се прибираат и не се чуваат;
* Зошто не се побарани од одржувачот на системот/страницата, иако постои изречен налог од Агенцијата
* Дали воопшто е направен обид да се обезбедат податоците од трето лице (одржувачот).....“

Агенцијата со електронски допис бр.08-144 од 26.05.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 02.06.2025 година, Имателот на информации до Агенцијата достави Одговор на жалба, заведен во Агенцијата со број 08-144, во кој се наведува: „ Од Фондот за здравствено осигурување се побарани следниве информации:

1. Број на осигуреници – жени - податоците да бидат за 2021, 2022, 2023 и 2024 година.

Сите податоци се потребни да бидат поделени во возрасни категории: <15 г, 15-19 г, 20-24 г, 25-49 год, >49 г.

1. Број на фактурирани болнички услуги со ДСГ кодови 001А – P67D- податоците да бидат за 2021, 2022, 2023 и 2024 година.

Во однос на побараната информација под број 1, Фондот го даде следниов одговор: ..... ....Во однос на побараната информација под број 2, Фондот одговори дека по извршениот увид во својата евиденција утврди дека не располага со побараните информации. Фондот податоците ги побара и од одржувачот на својот информатички систем, од каде беше одговорено дека тие податоци не ги поседуваат.... ....Фондот за здравствено осигурување по извршената проверка во својата службена евиденција како и според податоците од одржувачот на информатичкиот систем е утврдено дека не располага со побараните податоци. “

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата сега жалител и останатите расположливи списи и истата **ја одби како неоснована**, поради следното:

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации постапил правилно и во целост согласно Законот за слободен пристап до информации од јавен карактер, со тоа што донел Решение, со кое фактички му овозможил пристап до бараната информација, со која располага, односно ги доставил информациите од точка 1 од Барањето, а за точката 2 одговорил дека не расолага со истите. При тоа, Имателот на информации образложил дека контактирал и со одржувачот на информатичкиот систем со цел да дојде до бараната информација под точка 2 од барањето, но дека и покрај проверката од одржувачот на информацискиот систем е утврдено дека не располага со побараните податоци.

Согласно одредбата од член 3 алинеја 2 од Законот за слободен пристап до информациите од јавен карактер („Сл. весник на РСМ“ бр. 101/2019) „информација од јавен карактер“ е информација во која било форма што ја создал или со која располага имателот на информацијата согласно со неговите надлежности.

Во конкретниот случај, постапувајќи по Барањето пристап до информации од јавен карактер Имателот на информации во два наврати доставил информации кои ги создал или со кои располага, но не бил во можност да достави информации кои ниту ги создал, ниту со кои располага. Имателот на информации не е должен да создава нова информација за да му достави информации на Барателот наведени во поднесеното Барање за пристап до информации од јавен карактер.

Воедно, Агенцијата му укажува на Имателот на информации дека јавниот интерес е исклучително важен за едно демократско општество и дека институциите – иматели на информации се должни на транспарентен и отворен начин да ја информираат јавноста на проактивен начин. Целта е јавноста да биде навремено, точно и правилно запознаена со работата на имателите на информации кои се сревис на граѓаните.

Согласно одредбите од член 3 алинеја 2 од Законот за слободен пристап до информациите од јавен карактер „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: 1) ќе се открие злоупотреба на службена положба и коруптивно однесување; 2) ќе се открие противправно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; 5) ќе се спречи и открие загрозување на животната средина; 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Заменик директор/Zëvendës drejtor,**

**Blerim Iseni**

Изготвил: Петар Гајдов

Доставено до:

- архива на Агенцијата

- жалителот/барател на информацијата

- имател на информацијата